Kansanedustaja Riikka Purra (ps.) moittii hallituksen väistelyä farssiksi. Eduskunta keskusteli tänään kyselytunnilla Turkin liikkellelähettämästä, Kreikkaan suuntautuvasta siirtolaisvyörystä.

Purra kirjoittaa torstain kyselytunnista Facebook-sivullaan:

”Eduskunnan kyselytunti oli farssi. Virallinen Suomen kanta ei selvinnyt, vaikka aiheesta keskusteltiin 45 minuuttia. Varapääministeri Kulmuni puhui eri asiaa kuin sisäministeri Ohisalo. Molemmat väistelivät konkreettisia asioita ja pysyttelivät vahvasti abstraktissa.

Joka tapauksessa on selvää, että EU:ta uhkaavassa tilanteessa hallituksen pitäisi kiireen vilkkaa tehdä rakenteellisia ja lainsäädännöllisiä muutoksia maahanmuuttopolitiikkaan, jotta houkuttelevuutemme maasta toiseen kiertävien siirtolaisten viimeisenä kohdemaana heikkenee.

Hallitus tekee kuitenkin päinvastoin.

Olemme juuri saamassa käsiteltäväksemme esityksen, joka lisää tulijan oikeuksia ja käytännössä helpottaa maahan jäämistä.

Vielä ongelmallisempaa on kuitenkin ministeri Ohisalon tällä viikolla esittämät ajatukset perheenyhdistämisen helpottamisesta. Nämä tulivat esille yhdenvertaisuusvaltuutetun selvityksen julkaisun yhteydessä.

Väite on, että vaikka alaikäiset tai sellaisina esiintyvät olisi lähetetty maahan nimenomaan helpottamaan koko perheen tai jopa laajemman suvun maahan pääsyä (eli ankkureina), tämä ei saisi vaikuttaa perheenyhdistämisen mahdollisuuksiin.

Toisin sanoen säännösten tahalliset kiertämiset eli järjestelmän hyväksikäyttö ei saisi vaikuttaa lopputulokseen.

Olisin halunnut kysyä Kulmunilta ja Ohisalolta, aikooko hallitus todella tällaisessa eurooppalaisessa tilanteessa edelleen helpottaa perheenyhdistämistä ja kannustaa väärinkäytöksiin.

Jos kyllä, en voi tehdä mitään muuta johtopäätöstä kuin että hallituksen koko maahanmuuttopolitiikka on vihreiden suvereenissa omistuksessa.

Vihreiden edustama näkemys maailmasta on epärealistisuudessaan hyvin pelottava.”